**OQAASEQAAT TUNULIAQUTSIISOQ**

**Aalisarnermut inatsimmut tunngatillugu maalaartarfissamik pilersitsisinnaanissamut eqqarsaatersuutit**

Thomas Rassing og Jens Paulsen

1. **Aallaqqaasiut**

Aalisarneq pillugu ataatsimiititaliarsuarmi suliaqarnermi pisortaqarfinni/-aqutsisoqarfinni aaliangiisarnerit oqallisigineqartarsimapput, tassanilu aaliangiisarnerit annertussusaat eqqartorneqartarlutik, taamatullu aamma innuttaasut aaliangiinermut maalaarnissamut periarfissarisinnaasaat.

Aalisarnermut ataatsimiititaliarsuup oqallittarneri massuminnga oqaaseqaammik kinguneqarput, tamassumalu siunertaraa inatsisitigut aammalu pisortaqarfinnut pisortaqarfiit maalaarutigineqarsinnaanerannut tunngavissanik ersarissaanissaq, soorlulusooq aamma tamanna imaqartoq maalaartarfiugallartussamik pilersitsinissamut eqqarsaatersortoqarneranik.

Tamassumunnga tunngatillugu aallaqqaasiutitut maluginiarneqarpoq, siunnersuinerunissamik ingerlatseriaaseqarnerup pisortanit aaliangiisarnerit annikinnerulersissammagit, taamaasillunilu naammagittaalliornerit aammalu naammagittaalliorfissarsiornerit annikillisussaallutik siunnersuinerunermik ingerlatsisoqalerneruneratigut.

1. **Pisortaqarfimmut pisortaqarfiup naammassinnissimaneranik naammagittaalliuuteqarneq aammalu naammagittaalliorsinnaatitaaneq**

Pisortaqarfimmut pisortaqarfiup aaliangiisimaneranut naammagittaalliorsinnaaneq tassaavoq, inuinnaat, suliffeqarfiit piginneqatigiiffiilluunniit allaffissornikkut aaliangiisimanernut kalluarneqarsimanerini maalaarnissamik periarfissiineq, taamaasillunilu oqartussaasunut suli qulliunerusunut naammagittaalliuutigineqarnissaannut pisinnaatitaaffiliisut, taamaasillunilu qulliunerusut pisussaaffeqalersarput maalaarut ingerlatissallugu taamatullu aamma naliliiffigisussaallugu aaliangiisimaneq allanngortinneqassanersoq. Taamaasilluni tamanna periarfissiivoq aqutsisoqarfimmit aaliangiisimanerup aqutseriaatsini suli qulliunerusunut ingerlateqqissinnaanisssaanut.

Taamaak maalaarsinnaanissamut periarfissiineq inatsisitigut tunngavilerneqarsimasuuvoq, taamaasilluni kikkulluunniit allaffissornikkut suli qulliunerusumut ingerlatitseqqissinnaanerannik periarfissiisoq.

Tassa imaappoq, inatsisit aallaavigalugit maalaarfissamik periarfissaqanngippat, inatsisitigullu aaliangersagaanngitsumik unioqqutitsisoqarsimappat (pissusissamisoortoqanngippat), kalluarneqartoq qulliunerusunut maalaarsinnaatitaassaaq. Assersuut unaasinnaavoq; aqutsisoqarfiup aaliangersimasaa Naalakkersuisoqarfimmut maalaarutigineqarsinnaavoq. [[1]](#footnote-1)

Maalaarutiginnissinnaanermut periarfissaq inuup kialluunniit inatsitigut eqqortumik pineqarnermik misiginissaanut aammalu eqqortumik aaliangiiffigineqarnissaanik aallaaveqarpoq, tamannalu periarfissiisuuvoq aaliangiisussanut arlalinnut suliakkiisinnaanermik.Tamanna periuseq aamma eqqartuussiveqarnermi periutsinit ilisimaneqarpoq, tunngavimmigut eqqartuussut minnerpaamik eqqartuussutinik aaliangiisartunut marlunnut ingerlateqqissinnaaneranut periarfissaqarpoq.

Inatsisitigut eqqortumik pineqarnissap qaavatigut aamma innimittarnissaq tunngaviliisuuvoq, aaliangiisarnerpassuit aaliangiisartut alliunerusut sinnerlugit aaliangiinerusinnaasarput.

Tassa maalaartoqarnerani qulliunerullutik aaliangiisartut alliunerusunut aaliangiisarnernut tunngaviusussanut maligassiuisartussaapput tunngavissiuillutillusooq, taamaasillunilu nalinginnaasumik aaliangeeriaatsit inissisimanissaannik aammalu assigiimmik aalliangeeriaaseqarnissamut tikkuussisuussaalertussaallutik.

Maalaartoqartarnerani aqutsisoqarfiit pisortaqarfiillu inissisimarngi malinneqassapput, taamaasilluni aaliangiisartumut tulliuttumut maalaaruteqartarluni, taamaasilluni tulliulluni aaliangiisussaq qaangiinnarneqarsinnaanngilaq, tamannali aatsaat pisinnaalluni inatsisitigut tunngavissaqarpat. Tunngavimmini arlaleriarluni pisortaqarfiit oqartussaqarfiillu naammagittaalliuutigineqarsinnaapput, tassani apeqqutaaginnarluni aaliangiisussamit siullermiit Naalakkersuisoqarfimmut ”allornerit” qassiuneri.

Inatsisit tunngavigalugit maalaarfissamik pilersitsinissaq periarfissaavoq. Tamassuma kingunerissavaa inatsisitigut tunngaveqartumik maalaarfiup, inatsisitigut tunngaveqanngitsumik maalaarfissamik ”ajorsartitsineranik”. Maalaarnissamut piumasaqaatit aammalu tunngaviusussat amerlanertigut inatsimmik imaluunniit tamassuma malitsigisaanik maleruagassianik aallaaveqartartussaassapput, tamanna immikkoortut tallimaanni sammineqarumaarpoq.

1. **Aalisarnermik suliaqarnermi maalaartarnissamut maleruagassat atuuttut**

Aalisarnermi inatsimmi 1996-imeersumi tamassumalu kingorna allannguinerni, maalaartarfissamik pilersitsisoqarnikuunngilaq, aamma maalaartarnerit inatsisitigut aaliangersagaanngikkaluamik ingerlanneqartarsimapput. Aalisarnermik Piniarnermillu Naalakkersuisoqarfik aqutsisoqarfiit allat ataanniinngilaq, taamaattumik Naalakkersuisoqarfimmiit aaliangikkat oqartussanut allanut maalaarutigineqarsinnaanngillat, tassami Aalisarnermik Piniarnermillu Naalakkersuisoqarfik aaliangiisartutut qullerpaatut inissisimammat.

Naalakkersuisoqarfik inatsimmik aaliangersagaanngitsumik, kisiannili inatsimmik aallaaveqartumik periarfissaqarpoq aalliunerusut (aqutsisoqarfiikkajupput) aaliangigaannik suliaqassallutik imaluunniit taakkua sinnerlugit aaliangiisimasut. Siornatigut nalinginnaasuunikuuvoq, immikkoortortat Naalakkersuisoqarfiup ataanniittut, taamatullu GFLK, Naalakkersuisoqarfiup ilaatut isigineqartarnera, taamaattumik aaliangikkat GFLK-meersut Naalakkersuisoqarfimmiit aaliangikkatut isiginiarneqartarput, taamaattumillu maalaarutigineqarsinnaanatik.

Upeernaakkut 2021-imi qinersinermut atatillugu, Naalakkersuisut kaajallaasitaliorput oqartussaaffeqarfiit agguataarnerinik, kaajallaasitap § 15-ia naapertorlugu GLFK Naalakkersuisoqarfimmit immikkuulerluni, taamatullu alliunerusutut, inissisimalersillugu. Taamak isilluni GFLK-miit aaliangikkat maanna Aalisarnermut Piniarnermullu Naalakkersuisoqarfimmut maalaarutaalersinnaanngorput.

## Kalaallit Nunaanni inatsimmik tunngaveqartumik maalaarfissanik arlariinnik assersuutissaqarpoq – aaqqissuussaalluinnartumik maalaartarfiit, aqutsisoqarfimmiit aaliangiisarnernik maalaarfissat aammalu maalaartarfiit pilersinneqarnikut Naalakkersuisoqarfiit aaliangiuttagaannik maalaarfissat. [[2]](#footnote-2) Assersuutissaqqippoq Avatangiisinik illersuinissamut tunngasunut maalaartarfissaq, Avatangiisit innarlitsaaliorneqarnissaanik Inatsisartut inatsisaat nr. 9, 22. november 2011-meersoq tunngavigalugu pilersinneqarsimasoq.

## Avatangiisit innarlitsaaliorneqarnissaanik maalaartarfik pisinnaatitaaffilerneqarnikuuvoq suulluunniit inatsimmik qulaani taaneqartumut aallaaveqartumik aaliangersakkat suliarisinnaanngorlugit aammalumi maleruagassiat inatsimmik massuminnga tunngaveqartumik aaliangersarneqarsimasut.

Malugineqassaaq, inatsimmik tunngaveqarluni imaluunniit aallaaveqarluni aaliangiisussaatitaaneq, soorlu ataatsimiititaliamut qulliunerpaatut inissisimanngikkaluamut tunniunneqarsimappat, aaliangiisarnerit nalinginnaasumik maalaarutigineqarsinnaaneq ajorput. [[3]](#footnote-3)

Aalisarnerup iluani maalaartarfissamik pilersitsiniarnermi eqqarsaatigisariaqarpoq sumut maalaartarfeqarsinnaanissaq aammalu ilaasortat aaliangiisinnaassusermut pisinnaasaat aammalu piginnaasaat minnerunngitsumillu nukissaat. Maalaartarfiup pisinnaasatut pigisassat aaliangiisinnaassusermut piginngippagit, nalinginnaasussaaq siulluni aaliangiisimasumit oqaaseqaammik piniarnissaq.

Maalaartarfissamik pilersitsinerup oqaatigineqareersutut siunertaraa, innuttaasut eqqortumik pineqarnermik misigisimanerata qulakkeerinninnissaa aammalu pisortaqarfiit eqqortumik aqunneqarnissaanik ukkatarinninnissaq taamatullu tamatuma qatangiinnannginnissaa. Aaliangiisartussap, soorlu ataatsimiititaliaq, arlaannaanulluunniit attuumassuteqartussaanngilaq aammalu aaliangiisarnerit eqqortuunissai tunaartarisussaallugit, tassami ataatsimiititaliap piviusoq aallaavigalugu aaliangiisarnissat aalluttussaammagit.

Tamassa ima ippoq, ataatsimiititaliap aaliangigaq allangortissinnaavaa, aaliangiussimasaq naqissusersinnaavaa imaluunniit suliap aallaqqaataaniit suliareqqinneqarnissaa innersuussutigisinnaavaa. Inatsisit naapertorlugit maalaarsinnaaneq periarfissiissaaq suliap aallarteqqissinnaaneranik, tamannalu eqqartuussiveqarfinnut apuunneranit inuiaqatigiinnut sipaarutaanerusussaavoq.

Aalisarnermut inatsisitaassami maalaartarnissamut maleruagassanik ilanngussisoqanngippat, maannamullu ingerlaneq attatiinnarneqassappat, tunngavimmigut Naalakkersuisoqarfimmiit aaliangikkanut maalaarnissamut periarfissaqarnavianngialaq.

Tamaattorli Naalakkersuisoqarfimmiit aaliangerneqarsimasut Inatsisartut Ombudsmandianut imaluunniit eqqartuussiveqarfinnut tunniunneqarsinnaajuassapput. Inatsisartut ombudsmandiannut maalaartoqarsinnaavoq, aatsaat innuttaasup maalaarfiisinnaasut tamaasa aatsaat periarfissarsiorfigereersimappagit. Malugineqassaarli Inatsisartut Ombudsmandiat pisinnaatitaaffilerneqanngimmat suliassap aallaqqaataaniit suliarineqarnissaanut inassuteqassalluni, kisiannili periarfissaqarpoq oqaaseqaasiornissaminut.

1. **Naliliineq**

Maalaarnissamut periarfissanik naliliinermi immikkoortinneqassaaq inatsitigut aaliangiunneqarsimanngitsumik maalaarfissaq aammalu inatsisitigut tunngavilimmik maalaarsinnaaneq. Maanna Aalisarnermik Piniarnermillu Naalakkersuisoqarfimmi aaqqissuussisimanerup kaajallaasitaliornerullu (Pisortaqarfiit agguataarnerinut tunngasoq) kingorna, GFLK-mit aaliangikkanik maalaarsinnaanermut periarfissaqalernikuuvoq, tamanna siornatigut ajornarsimagaluarpoq.

Aalisarnermik Inatsimmi 1996-imeersumi taassumalu kingorna allannguutaasuni maalaarfissamik aallartitsisoqarsimanngilaq. Tassa imaappoq Aalisarnermik Piniarnermillu Naalakkersuisoqarfimmit (GFLK minillugu) aaliangikkat, qulaani taaneqartumut allamulluunniit maalaartarfissamut maalaarutaasinnaanngillat. Tamanna piviusorlu eqqarsaatigalugit, innuttaasoq taamaallaat Inatsisartut Ombudsmandianut imaluunniit eqqartuussivinnut suliassanngortitsisinnaavoq.

1. **Maalaartarfiliornissami tunngaviusartussanik eqqarsaatersornerit**

Inatsisitigut tunngavilimmik maalaartarfissamik pilersitsinissami tunngaviusussat arlallit eqqarsaatigilluarneqartariaqarput, soorlu makku: 1) kikkut maalaarsinnaatitaassappat, 2) maalaartarfissaq qanoq aaqqissuussaassava, 3) maalaartarfissap qisuariaateqartarsinnaanissaanut periarfissat, 4) maalaartarfissap naliliisarnissamini tunngavigisartagassai, 5) maalaarutip ilusissaa/-imarisassai, 6) maalaarnissamut piffissamik killigititaasussat, 7) maalaarneq kinguartitsinissamik kinguneqassanersoq aammalu 8) maalaarnissamut sinaakkutassat – tassa imaappoq maalaartarfissap paasissutissanik pitserluni misissuisinnaatitaassanera aammalu nammineq kajungerisaminik paasissutissanik aallertarsinnaassanersoq.

*Maalaarsinnaatitaasoq*

Suliakkiissummik suliaqarnermi suliakkiisoq tassaassaaq inuinnaq imaluunniit inuk inatsisinik ilisimasalik, taamaasilluni toqqaannaq sukumiisumillu suliassamut soqutigisalik. Tunngaviatigut maalaariaatsit pingasut takorloorneqarsinnaapput: 1) Kikkut tamarmik naammassinnissimanermik maalaarsinnaatitaassapput, 2) peqataasut, kinaluunniit peqataasutut/qanigisaasutut isigineqarsinnaasoq aaliangiinermut naammagittaalliorsinnaavoq (tassa imaappoq, peqataasut toqqaannaq, annertuumik aammalu inuttut suliassami soqutigisallit), aammalu 3) suliassami pineqartoq kisimi naammassinnissimanermut naammagittaalliorsinnaatitaassaaq.

Allamik aaliangiisoqarsimanngippat, aallaaviussaaq, kikkulluunniit taaneqartut suliamik naammassinnissimanermut maalaarsinnaasut. Tassa imaappoq inuit imaluunniit suliffeqarfiit, toqqaannaq, annertuumik aammalu inuttut aaliangiinermit kalluarneqartut aammalu peqatigiiffiit imaluunniit suulluunniit kattuffiit.Tunngavimmini peqatigiiffik imaluunniit sunaluunniit kattuffik peqataasutut/-ilanngunneqartutut naatsorsuunneqassaaq, aaliangiisimaneq siammasissumik imaqarsimappat.[[4]](#footnote-4)

*Maalaartarfiup aaqqiissuussaanera.*

Maalaartarfissaq aalisarnermi soqutigisaqatigiinnik arlalinnik inuttaqarsinnaavoq aammalu immaqa ataatsimik arlalinnilluunniit attuumassuteqanngitsunik inuttalerneqarsinnaalluni. Qulakkeerniarlugu kikkut tamarmik aalisarnermi susassaqartut peqataatinneqarnissaat, qulakkeerneqartariaqarpoq ilaasortaasussat Naalakkersuisunit ivertinneqarnissaat, ivertinneqartussat aalisarnermi susassaqarfinnit innersuunneqartussaassapput, tamannalu innersuussineq siammasissumik aallaaveqassaaq. Eqqarsaatersuutigisariaqarpoq siulittaasuusussaq inatsisinut tunngassutilinnik ilinniarsimasuussasoq imaluunniit tamakkununnga attuumassutilinnut aallaaveqassasoq aammalu ilaasortaasussat attuumassuteqanngitsut uumassusilerinermik ilisimatuussutsikkut ilinniarsimasuussasut, allaffissornikkut ilinniartuusimassasut imaluunniit allamik tassunga assingusumik naleqquttumillu tunuliaqutaqassasut.

*Maalaartarfiup qisuariaatigisinnaasaanik periarfissat*

Aaliangernerni imarisaminni amigaateqanngitsuni aammalu taamak maalaartarfiup allamik aaliangiinissamik periarfissaqarsorinngisaanni, maalaartarfik aaliangiussaasimasoq naqissusersinnaavaa. Maalaartarfiup naammassinnissimaneq unioqqutitsinertaqarsorippagu imaluunniit naleqquttuusorinngippagu, tamanna, tunngavimmini aaliangiisimaneq qaangiinnarsinnaavaa.

Qaangiinnaaneq pisinaavoq atorunnaarsitsinikkut – tassa imaappoq aaliangiisimanermik atorunnaarsitsinikkut – suliassani tunngavissaqanngitsumik naammassinnittoqarsimatillugu. Piviusumi atorunnaarsitsinerit aamma pisarsinnaasassapput, naliliisoqarpat, nutaamik suliareqqiineq, allatut nutaamillu inatsisitigullu naapertuuttumik inerniliisoqarnissaa qularutigineqarpat. Maalaartarfiup naliliiffigippagu, allamik naapertuuttumillu aaliangiisoqarsinnaasoq, maalaartarfik atorunnaarsitsillunilu nutaamik aaliangiisinnaavoq nutaamik aaliangiinermigut.

Maalaartarfiup naleqquttuusorippagu allannguisoqarsinnaasoq, kisiannili nammineq nammassisinnaanagu imaluunniit tulluarnerusorippagu aqutsisoqarfiup aallaqqaataaniit suliarissagaa, suliassaq aqutsisoqarfimmut suliassanngortinneqaqqissinnaavoq. Taamak utertitsisarneq imaakkajuttarpoq, aaliangiinerup atorunnaarsinneqarneranik nutaamik aaliangiisoqarnissaata tungaanut – imaassinnaavoq assinganik aaliangiisoqartoq, kisiannili naqissuserneqarluni pissutsit ingerlariusaasimasut suliareqqaarnerani equngassuteqartut, soorlu immaqa suliaqarnermi maleruagassat malinneqarsimanngitsut.

Ilanngullugu taaneqassaaq, Akileraartarneq pillugu siunnersuisoqatigiit qaqutigorsuaq suliakkeeqqittarmata, tassami suliakkeeqqinnerup (utertitsinerup) kingunerikkajussinnaasarmagu suliamik ingerlatsinerup asuli sivitsorsarneqarneranik. Illuatungaaniilli akileraartarnermi aqutsinermi periarfissiisoqarnikuuvoq, akileraartarnermi pisortaqarfiup suliassamik aallartitseqqissinnaaneranik, tamannalu aatsaat maalaartup akuersineratigut pisinnaavoq. Ilisimatitsissutigineqarpoq tamanna periarfissaq atorneqakkajuttartoq, allattoqarfiup imaluunniit aqutsisoqarfiup takusinnaappagu suliassaq Akileraartarnermut siunnersuisoqatigiinnut suliakkiissutigineranit sukkanerusumik ingerlasinnaasoq.

Aqutsisoqarfiup aaliangernerata atorunnaarsinnissaanut piumasaqaataavoq, maalaartarfiup aaliangiisimaneq amigartumik tunngaveqarsorippagu. Malugeqqunarpoq, maalaartarfiup ilumut aaliangiussap naapertuunneranik/-pissusissamisoorneranik naliliinera – tassa imaappoq sumukiisumik missingiinermi – imaassanngilaq, aaliangiisimaneq inatsisitigut tunngavissanik amigaateqassasoq, maalaartarfiup aaliangiisimaneq atorunnaarsissappagu.

Taamaasilluni maalaartarfiup aaliangiisimaneq atorunnaarsissinnaavaa isumaqaruni allatut aaliangiinissaq pitsaanerusoq, maalaartarfillu aamma isumaqarpat allaanerusumik missingiisoqarsinnaasoq/-naliliisoqarsinnaasoq. Tamatulli ittoqassanngilaq, maalaartarfik inatsisit ilumut malinneqarsimaneranik misissuisitaassappat, aqutsinikkut aaliangiisimanerup atorunnaarsinnissaanut piumasaqaataavoq, aaliangiineq inatsisinik unioqqutitsinermik aallaaveqartumik aaliangiinerusimappat. Inatsisitigut aaliangerneqarpat, maalaartarfik misissuisinnaasoq ilumut unioqqutitsisoqarsimannginnersoq, misissuineq eqqartuussisarnertulli ingerlanneqassaaq, aaliangiisimanermi tunngavittut aallaavia pinnagu ingerlassaaq, kisiannili inatsisinik unioqqutitsisoqarsimannginnersoq kisiat ukkatarissussaavaa.

Malaartarfiup aamma periarfissarivaa suliakkiissummik itigartitsisinnaanini. Tamanna pisinnaavoq suliakkiissummi suleriusissamut piumasaqaataasussat piviusunngortinneqarsimanngippata. Soorlu maalaarnissamut ullussarititaasoq qimmunneqarsimappat, maalaarneq maalaartussaatitaanngitsumik suliakkiissutigineqarsimappat imaluunniit inatsisitigut tunngavissat eqqortinneqanngippata. [[5]](#footnote-5)

Piviusumik maalaartarfiup naliliiffigisussaavaa maalaarut uterteqqinneqassanersoq imaluunniit aaliangiisimaneq allanngortinneqassanersoq.

Malugeqqunarpoq; maalaartoq naammassinninnermik maalaaraluartoq, maalaartarfik allannguisinnaavoq maalaartumut kalluaasunngorlugu. Suliassani ataasiinnarmik illuatungeqarfiusuni aammalu illuatungerisat soqutigisaannik mianerinniffiunngitsuusussani; tunngavimmini allannguisoqarsinnaanngilaq naammagittaalliortumut ajoqutaasussamik. Tamanna isumaqarpoq, naammagittaalliortoq suliareqqiinermi naammassinninnermi ajornerusumik atugaqalersinnaanngilaq. Illuatungaaniilli allaavoq illuatungeriit arlaliuppata soqutigisamikkut aporaaffeqartunik.

Eqqarsaatigisariaqarpoq maalaartarfiup nammineq suliakkiissuteqartarsinnaanera, tamannali qaqutigorujussuaannaq atorneqartarpoq. Akileraartarnermi aqutsisoqarfik ilisimatitsivoq, siornatigut suliassanik aallartitsinissamut inatsisitugut tunngavissaqarnikuusimallutik, kisiannili tamanna 2006-imi atorunnaarsinneqarpoq.

Aaliangiisimanermik allannguineq aamma maalaartumut iluaqutaasussanngortinneqarsinnaavoq. Tassa imaappoq, naammagittaalliortoq piumasaqaatini siipporlugit iluaqutserneqarsinnaavoq, tamanna naammagittaalliorfiup naliliineratigut pisarpoq. Tunngaviatigut nalinginnaasuuvoq, naammagittaalliuut piumasamit annertunerusumik iluaqutsiisarsinnaanera, taamaattarpoq tamanna inatsisitigut tunngavissaqarlunilu inissaqartinneqarpat. Tamannali iluaqutsiisinnaaneq atuunnavianngilaq illuatungerisamut ajoqutaasinnaappat.

Maalaartarfiup maalaarut suliarereerpagu, naammassinnivittarneq isumaqarpoq, naammassinninneq nammassinninniviuvoq ataavartumik atuuttussaq. Naammassinninneq naammassinninniviusaaq, tamannalu ima paasisariaqarpoq; qulliunerusunut ingerlateqqissinnaanngilaq. Tamassumalu kingorna naammassinninneq eqqartuussivinnut ingerlateqqinneqarsinnaanngussaaq, soorlu Inatsisip tunngaviusup § 63-ianni allaqqasoq imaluunniit Inatsisartut ombudsmandiannut ingerlateqqinneqarsinnaavoq.

Malugineqassaaq; maalaartarfiup aaliangiisussaatitaasup siulliup aaliangigaanik atorunnaarsitsinera, suliaqarsimanermi kukkuluttortoqarsimaneranik aallaaveqartumik pisoq, imaatsissinnaanngimmagu, aaliangiisussap siulliup asseqqissaavanik aaliangiisinnaassaasoq, tassanili erseqqissaassutigineqarsinnaavoq suleriutsit tunaartaasussat maleruaqqissaarneqarnissaanik.

*Maalaarutissap imaata ilusissaa*

Aqutsisoqarfimmut saaffiginnittarnerit aallaavimminni imaarisaasa ilusissanik piumasaqaatitaqartoqanngilaq. Tamatumani aamma maalaartarnissamut tunngasunut tamanna atuuppoq. Tamannali inatsisitigut aaliangersarlugu piumasaqaataalersinnaavoq, maalaarut allakkatiguussasoq aammalu tunngavilersuutitaqassasoq, maalaarut immersugassakkut aaliangersimasukkut nassiunneqassasoq imaluunniit aaliangersimasunik ilanngussassanik/-tapiliussanik imaqartinneqassasoq.

Aallaavimmini aqutsisoqarfimmut pisinnaatitsissut nalinginnaasoq maalaarutissap imarissaanut aaliangiisussaq naammannavianngilaq. [[6]](#footnote-6) Tunngavimmini maalaartarfissamik nittartagakkut pilersitsisoqarsinnaagaluarpoq, innuttaasut suliffeqarfiillu maalaartarfigisinnaasaannik. Taamaasilluni immersukkamik pioreersumik maleruagassanillu peqarsinnaagaluarpoq.

Soorlu tamanna Danmarkimi ”Nævnenes Hus”-imi atuuttoq. Inuinnaat suliffeqarfilluunniit Nem-ID atorlugu naammagittaalliorsinnaatitaapput. Tassungalu tunngatillugu akeqartitsisoqarpoq, inuinnarnut kr. 900,- suliffeqarfinnut / suliniaqatigiinnut kr. 1.800,-

*Maalaarfissammut ullussarititaasut*

Tunngavimmigut maalaarnissamut ullormik kingullermik killiliisoqarneq ajorpoq, tamanna taamaappoq inatsimmi allassimasoqanngippat aammalu inatsit naapertorlugu maleruagassaqanngippat. Inatsimmi ullormik killiliisoqanngippat imaluunniit inatsimmi maleruagassanik saqqummiisoqanngippat, tunngavimmini maalaarut aaliangiisoqareernerata kinguningaatsiarujussua ikkarnaateqanngitsumik tunniunneqarsinnaavoq. Piffissaq sivisoorujussuaq qaangiutereersoq maalaarut tunniunneqarpat, maalaarutaasoq itigartissutigineqarsinnaavoq, maalaarutip suliarinera maalaartumut inatsisitigut allatigulluunniit kinguneqassanngippat.

Aaliangeereernerup kingunerujussua aatsaat maalaarut apuunneqartoq illuatungerisanut kinguneqarsinnaavoq, naak illuatungerisaq aaliangiinermut maniguulluni inuunerminik ingerlatsilersimagaluartoq. Taamaattoqassappallu maalaartarfiup aaliangisimanerup allanngortinnissaanut pinngitsoortitsisinnaavoq.

Inatsisit malillugit maalaarfissamut ullormik killiliisoqarsimappat, piffissarititaasoq malinneqassaaq. Piffissarititaasoq malinneqanngippat, malaartarfiup maalaarutip suliarinissaa itigartitsissutigisinnaavaa. Inatsimmi piffissaliisoqarsimappat, piffissaliunneqartoq inatsisip oqaasertai naapertorlugit naatsorsorneqassaaq. Inatsisip oqaasertaani erseqqarluppat, oqaatigineqarsinnaavoq, ullormut killiliussamut naatsorsuinerit aallartissasut aaliangiinermik tigusisussamut aaliangiinerup apuunneraniit aamma ulloq taanna aaliangiinerup apuunnera naatsorsuinermi ilanngunneqarneq ajorpoq aammalu naammagittaalliuut naammagittaalliorfissamut apuunneqarsimassaaq ullormi tassanni naammagittaalliornissamut killigititaasumi aallaffiip matunnginnerani. Killigititaasoq arfininngornermi, sapaammi nalliuttunilu ippat, ulluinnaq siulleq naatsorsuutigineqassaaq. [[7]](#footnote-7)

*Kinguartitsineq*

Aaliangiisimaneq naammagittaalliuutigineqarsimappat, apeqqut pingaarutilik uaniilersinnaavoq, suliassami pineqartoq aaliangiinermut naammagittaalliuutip suliarineqarnerani maniguutissanersoq imalunniit aaliangiinerup atuutsinneqanera maalaarutip suliarineqarnerani aaliangiineq kinguartinneqarallassanersoq. Maalaarut kinguartitsinermik kinguneqarpat, tassa imaassaaq, aaliangiisimanerit atuutsinneqarsinnaanngillat, iliuutsillu aaliangiisimanermut akerliusut unioqqutitsinerunngillat aammalu iluaqutsiinissat atorluarneqarsinnaanngillat.

Inatsimmi saqquminngippat maalaarut kinguartitsinermik kinguneqartoq, aallavimmini kinguartitsinermik kinguneqarsinnaanngilaq. Tassa imaappoq, suliassami pineqartoq aaliangiisimanermik maleruaassaaq maalaarutip ingerlanerani. Maalaartarfiulli maalaarutaasoq kinguartitsinermik kinguneqartissinnaavaa pissutsit assigiinngitsut maalaarutip kingunerisai oqimaaqatigiissareernerisigut.

Maalaarfiup imaluunniit pisortaqarfiit kinguartitsigallarnissamik apeqqut qisuariarfiginngippassuk, maalaartup pisinnaatigaaffigaa apeqqut tamassumunnga tunngasoq suliaritissallugu. Piumasaqaataavorli taamak piumasaqarnissaq piaartumik pissasoq tamannalu maalaarutip suliarereernissaanut utaqqissunneqarsinnaanngilaq. Malugeqqunarpoq, suliassani aaliangersimasuni aaliangiinerni inaagassaasuni, pisoqartaqarfik naliliisinnaammat, maalaarut kinguartitsissutaassanersoq inaarummik suliarinninnissap kinguartinneratigut.

Aalisarnermik suliaqarnerup iluani suliassaqartarpoq paasiuminaassinnaasartunik, taakkuusarpullu maalaartarnermut aallaaviisartut. Suliassat makkuusarsinnaapput; soorlu, pisassiissutissanik agguaanernut tunngasut, nuussinissamut akuersissutit imaluunniit allat, arlariinnik aalisaqatigiiaanik aallaaveqartunik, aaliangiisimanermut maniguullutik ingerlalersimasunik, soorlu IOK-mik imaluunniit IK-mik aaliangersaasimanerni. Naliliiffigineqartarpoq, pissusissamisoornavianngitsoq, aqutsinermi allaffissornikkut aaliangikkanik maalaarutit aallaavigalugit kinguartitsigallartarnissaq.

Tamanna aallaaveqarpoq, kinguartitsigallarnissaq iluanaapilunniarnermik aallaaveqarsinnaammat, tassami aaliangiinermi atuuttussaagaluit naammagittaalliornerup kingunerisaanik kinguartikkallarneqassappata iluanaapilunniarnermik aallaaveqarsinnaammata.

Taamaasilluni aamma kinguartitsinerup kingunerisinnaavaa, aqutsinermi ingerlariutsit kinguarsarneqarnerinik, soorlu pisassiissutinik aamma akuersissutinik agguaanerit, soorlu maalaartup akuersissummik tunineqannginnini maalaarutigisimappagu.

*Maalaarsinnaanissamut sinaakkutassat*

Maalaarutit suliarineqartarneri misissuisarnernik tunaartaqarput, tamassuma imaraa, maalaartarfiup misissuisussaatitaanera, tassa suliassap piviusumik imarisai aallaavigalugit. Tassa isumaqarpoq, maalaartarfiup pisussaaffigaa akisussaaffigalugulu paasissutissat suulluunniit suliassamut pingaarutillit pissarsiarissallugit. Suliaqartarnermi amerlanerpaartigut paasissutissat aqutsisoqarfimmit pissarsiarineqarsimasut naammakkajuttarput, kisiannili ilaanni pisariaqartassaaq maalaartarfik paasissutissanik pissarsiniarnissamut iliuseqartariaqarnera.

Maalaartarfik aqutsisoqarfittulli misissuinissaminut pisinnaatitaaffilerneqarnikuuvoq, kisiannili immikkut ittuni inatsisitigut tunngavissaqarpoq, maalaartarfik eqqartuussiveqarfittulli suleriuseqarsinnaasoq. Tamanna soorlu Qallunaat Nunaanni akileraartarnermi pisortaqarfinni takuneqarsinnaasarpoq. Sulinermi tassa imaappoq Akileraartarnermi Pisortaqarfiit Danmarkimi inatsisitigut tunngavissaqartut, oqaatsitigut saqqummiisinnaatitaanermik, killisiusinnaanermik aammalu uppernarsaatinik qulakkeerinnissinnaanermik il.il..[[8]](#footnote-8) Kalaallit Nunaanni malaartoq suliassani akileraartarnernut tunngassutilinni oqaatsitigut saqqummiinissaminik periarfissaqartitaavoq, tamannalu pisinnaalluni akileraartarnermi siunnersuisoqatigiit suleriusissaanni § 8-imi allassimasoq malillugu (suliassami peqataasumik tusarniaaneq).

Maalaartarfimmut sinaakkutassiissutissani apeqqut pingaaruteqartoq aamma unaavoq; maalaartarfiup piumasaqaatit saqqummiussallu aqutsisoqarfiup suliarinneqqaartuunerani saqqummiunneqareersunit allaanerusut saqqummiunneqassanersut. Paasissutissat ilisimasallu ima annertutigippata nutaajutigippata, allaat suliassaq nutaamik imaqalerluni imaluunniit immikkoortuni pingaarutilinni allannguuteqarpat, nalinginnaasuussaaq suliassap suliarineqareerfianut utertinneqarnissaa. Apeqqutaassaarli maalaartarfiup apeqqutit nutaat isummerfiginissai aammalu paasissutissat aammalu maalaartumut paasissutissat nutaat aallaavigalugit suliareqqiinissamut periarfissiinissaq.

Akileraartarnermi aqutsisoqarfimmiit ilisimatitsissutigineqarpoq, suliassani nutaanik paasisanik ilisimasanillu peqartillugu, Akileraartarnermi siunnersuisoqatigiit akileraartarnermi aqutsisoqarfik aammalu maalaartoq isumaqatigiissuteqarfigalugit suliap ingerlariaqqinnissaa aaqqissuuttarpaat.

1. **Inerniliineq**

Pisortaqarfimmut pisortaqarfiup naammassinninneranik naammagittaalliuuteqarnerup aammalu inatsisitigut tunngavilimmik maalaartarnerup siunertaraa, innuttaasup inatsisit naapertorlugit eqqortumik pineqarnermik misigitinneqarnissaa, taamaatullu, innuttaasup periarfissinneqarnissaa minnerpaamik aaliangiisussanut marlunnut ingerlatsisinnaanissamik. Aaliangiinerni GFLK-mit aaliangerneqartunut, maanna aamma Naalakkersuisoqarfimmut ingerlatitseqqissinnaanissamik periarfissiisoqarnikuusimalerpoq. Naalakkersuisoqarfiit taakkualu immikkoortortaqarfiisa, aaliangersimasaannut maalaartarfissamik pilersitsisoqassappat, pisariaqarpoq maalaartarfissamik inatsisitigut tunngavilerneqarsimasumik pilersitsinissaq. Taassumalu pilersinnaqarnissaa tunngaviusussat qulaani pineqartut aallaavigalugit tunngavilerneqassaaq.

1. Jf. Sten Bønsing, Almindelig Forvaltningsret, 3. udg. 2013, s. 337. [↑](#footnote-ref-1)
2. Eks. Det Sociale Ankenævn og Skatterådet. [↑](#footnote-ref-2)
3. Jf. Sten Bønsing, Almindelig Forvaltningsret, 3. udg. 2013, s. 339. [↑](#footnote-ref-3)
4. Atuagaq: Sten Bønsing, Almindelig Forvaltningsret, 3. udg. 2013, s. 343 ff. [↑](#footnote-ref-4)
5. Atuagaq: Sten Bønsing, Almindelig Forvaltningsret, 3. udg. 2013, s. 354 ff. [↑](#footnote-ref-5)
6. Atuagaq: Sten Bønsing, Almindelig Forvaltningsret, 3. udg. 2013, s. 345 ff. [↑](#footnote-ref-6)
7. Atuagaq: Sten Bønsing, Almindelig Forvaltningsret, 3. udg. 2013, s. 345 ff. [↑](#footnote-ref-7)
8. Jf. Sten Bønsing, Almindelig Forvaltningsret, 3. udg. 2013, s. 350. [↑](#footnote-ref-8)